CELEX: 62020TN0509
Language: mt
Date: 2020-08-14 00:00:00
Title: Kawża T-509/20: Rikors ippreżentat fl-14 ta’ Awwissu 2020 – Daimler vs Il-Kummissjoni

28.9.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 320/30
            
         
      Rikors ippreżentat fl-14 ta’ Awwissu 2020 – Daimler vs Il-Kummissjoni
      (Kawża T-509/20)
      (2020/C 320/62)
      Lingwa tal-kawża: il-Ġermaniż
      
         Partijiet
      
      
         Rikorrenti: Daimler AG (Stuttgart, il-Ġermanja) (rappreżentanti: N. Wimmer, C. Arhold u G. Ollinger, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata adottata mill-konvenuta skont ir-Regolament (KE) Nru 443/2009 tal-Parlament u tal-Kunsill (1), b’mod partikolari skont it-tieni subparagrafu tal-Artikolu 8(5), sa fejn l-Artikolu 1(1) tad-deċiżjoni jispeċifika, fil-kolonni D u I rispettivament tat-Tabella 1 u tat-Tabella 2 tal-Anness I, l-emissjonijiet speċifiċi medji taċ-CO2 u l-iffrankar taċ-CO2 mill-ekoinnovazzjonijiet fir-rigward tar-rikorrenti;
               
            
                  —
               
               
                  tissospendi din il-proċedura sal-għoti ta’ deċiżjoni finali li tagħlaq il-Kawża T-359/19; u
               
            
                  —
               
               
                  tikkundanna lill-konvenuta għall-ispejjeż tal-kawża.
               
            
         Motivi u argumenti prinċipali
      
      Ir-rikors ineżami huwa intiż għall-annullament tad-Deċiżjoni ta’ Implimentazzjoni tal-Kummissjoni (UE) 2020/1035 tat-3 ta’ Ġunju 2020 li tikkonferma jew temenda l-kalkolu proviżorju tal-emissjonijiet speċifiċi medji tas-CO2 u l-miri ta’ emissjonijiet speċifiċi għall-manifatturi tal-karozzi tal-passiġġieri u tal-vetturi kummerċjali ħfief għas-sena kalendarja 2018 skont ir-Regolament (UE) 2019/631 tal-Parlament Ewropew u tal-Kunsill (2).
      Ir-rikors huwa bbażat fuq il-motivi segwenti.
      
                  1.
               
               
                  L-ewwel motiv: ksur tat-tieni subparagrafu tal-Artikolu 12(1) tar-Regolament (KE) Nru 442/2009 flimkien mal-Artikolu 1(3) tad-Deċiżjoni ta’ Implimentazzjoni (UE) 2015/158 (3) u mal-Artikolu 6(1) tar-Regolament ta’ Implimentazzjoni (UE) Nru 725/2011 (4). Permezz tad-deċiżjoni tagħha, il-konvenuta kisret l-imsemmija dispożizzjonijiet billi, fil-kuntest tal-metodu ta’ ttestjar użat minnha għar-reviżjoni ad hoc, naqset milli tieħu inkunsiderazzjoni l-prekundizzjonament speċifiku meħtieġ.
                  
                              —
                           
                           
                              Fl-Artikolu 1(3) tad-Deċiżjoni ta’ Implimentazzjoni (UE) 2015/158, il-Kummissjoni stabbilixxiet metodu ta’ ttestjar speċifiku. Fil-premessa 10 tal-istess deċiżjoni, il-Kummissjoni tistabbilixxi b’mod impliċitu li dan il-metodu ta’ ttestjar jeħtieġ prekundizzjonament speċifiku.
                           
                        
                              —
                           
                           
                              Mingħajr prekundizzjonament speċifiku ma jistgħux jiġu pprovduti riżultati li huma verifikabbli, li jistgħu jiġu ripetuti u komparabbli, bi ksur tal-ewwel sentenza tal-Artikolu 6(1) tar-Regolament ta’ Implimentazzjoni (UE) Nru 725/2011.
                           
                        
                              —
                           
                           
                              Barra minn hekk, it-twettiq ta’ proċedura ta’ ttestjar mingħajr prekundizzjonament speċifiku ma jippermettix li jintwerew b’mod realistiku u b’sinjifikat statistiku qawwi l-benefiċċji f’termini ta’ emissjonijiet ta’ CO2 tat-teknoloġija innovattiva, bi ksur tat-tieni sentenza tal-Artikolu 6(1) tar-Regolament ta’ Implimentazzjoni (UE) Nru 725/2011.
                           
                        
                              —
                           
                           
                              Barra minn hekk, mingħajr prekundizzjonament speċifiku ma jkunx hemm riferiment suffiċjenti għall-“proċedura regolatorja tal-ittestjar” taċ-Ċiklu ta’ Sewqan Ewropew Ġdid jew tal-Proċedura ta’ Ttestjar Armonizzata fuq Livell Dinji għall-Vetturi Ħfief (WLTP) irregolata mir-Regolament (KE) Nru 692/2008 (5) jew fir-Regolament (UE) 2017/1151 (6). Madankollu, skont is-sens u l-għan tal-proċedura ta’ ttestjar kif ukoll skont il-premessa 9 tar-Regolament ta’ Implimentazzjoni (UE) Nru 725/2011, il-proċedura ta’ ttestjar rilevanti għandha tkun orjentata fuq il-“proċedura regolatorja tal-ittestjar”, b’tali mod li – konformement mal-metodoloġija tal-imsemmija proċedura ta’ ttestjar – kien ukoll meħtieġ prekundizzjonament speċifiku.
                           
                        
            
                  2.
               
               
                  It-tieni motiv: ksur tal-Artikolu 12(2) tar-Regolament ta’ Implimentazzjoni (UE) Nru 725/2011.
                  
                              —
                           
                           
                              Barra minn hekk, il-konvenuta kisret l-Artikolu 12(2) tar-Regolament ta’ Implimentazzjoni (UE) Nru 725/2011 meta ddeċidiet li l-ekoinnovazzjonijiet għas-sena 2018 ma kellhomx jittieħdu inkunsiderazzjoni minkejja li din id-dispożizzjoni tippermetti esklużivament deċiżjoni fis-sens li dawn ma għandhomx jittieħdu inkunsiderazzjoni għas-sena sussegwenti biss.
                           
                        
            
                  3.
               
               
                  It-tielet motiv: ksur tad-dritt għal smigħ xieraq
                  
                              —
                           
                           
                              Il-konvenuta naqset milli tisma’ lir-rikorrenti konformement mar-rekwiżiti tal-prinċipju ġenerali ta’ rispett tad-drittijiet tad-difiża kif ukoll mar-rekwiżiti tal-Artikolu 41(2)(a) tal-Karta tad-Drittijiet Fundamentali tal-Unjoni Ewropea.
                           
                        
            
                  4.
               
               
                  Ir-raba’ motiv: ksur tal-obbligu ta’ motivazzjoni
                  
                              —
                           
                           
                              Barra minn hekk, il-konvenuta naqset milli tipprovdi motivazzjoni suffiċjenti għad-deċiżjoni tagħha konformement mar-rekwiżiti tal-Artikolu 296(2) TFUE u tal-Artikolu 41(2)(c) tal-Karta tad-Drittijiet Fundamentali. Fid-deċiżjoni kkontestata, il-konvenuta tirreferi biss b’mod astratt għal devjazzjonijiet fil-metodu tal-ittestjar. Il-konvenuta ma tindika xejn fir-rigward tal-kwistjoni rilevanti għad-deċiżjoni dwar jekk u sa fejn il-metodu tal-ittestjar jeħtieġx prekundizzjonament speċifiku u dwar jekk tali metodu ta’ ttestjar kienx ġie approvat permezz tad-Deċiżjoni ta’ Implimentazzjoni (UE) 2015/158.
                           
                        
            
         (1)  Regolament (KE) Nru 443/2009 tal-Parlament Ewropew u tal-Kunsill tat-23 ta’ April 2009 li jistabbilixxi standards ta’ rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta’ CO2 minn vetturi ħfief (ĠU 2009, L 140, p. 1, rettifika fil-ĠU 2017, L 336, p. 60).
      
         (2)  ĠU 2020, L 227, p. 37.
      
      
         (3)  Deċiżjoni ta’ Implimentazzjoni tal-Kummissjoni (UE) 2015/158 tat-30 ta’ Jannar 2015 dwar l-approvazzjoni ta’ żewġ alternaturi ta’ effiċjenza għolja Robert Bosch GmbH bħala t-teknoloġiji innovattivi għat-tnaqqis tal-emissjonijiet tas-CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU 2015, L 26, p. 31).
      
         (4)  Regolament ta’ Implimentazzjoni tal-Kummissjoni (UE) Nru 725/2011 tal-25 ta’ Lulju 2011 li jistabbilixxi proċedura għall-approvazzjoni u ċ-ċertifikazzjoni ta’ teknoloġiji innovattivi għat-tnaqqis tal-emissjonijiet ta’ CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU 2011, L 194, p. 19).
      
         (5)  Regolament tal-Kummissjoni (KE) Nru 692/2008 tat-18 ta’ Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill ta’ l-20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward ta’ l-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (ĠU 2008, L 199, p. 1, rettifika fil-ĠU 2010, L 336, p. 68).
      
         (6)  Regolament tal-Kummissjoni (UE) 2017/1151 tal-1 ta’ Ġunju 2017 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament tal-Kummissjoni (KE) Nru 692/2008 (ĠU 2017, L 175, p. 1, rettifika fil-ĠU 2018, L 56, p. 66).